**Kiknek érdemes pályázniuk, kik pályázhatnak?**

Érdemes pályáznia valamennyi magyar kis- és középvállalkozónak (az erre vonatkozó feltételeket jogszabály rögzíti), aki az adott térség/országos gazdasági szereplői számára hasznos tudást, információt átadó programot kíván létrehozni.

**Mit jelent a pályázati támogatás?**

A pályázatok nyertesei vissza nem térítendő támogatásban részesülnek projektjük megvalósításához.

**Pályázhat-e 2017-ben alapított cég?**

A pályázati felhívás IV.2. d) részében leírtak szerint a pályázónak a pályázatához eredménykimutatást szükséges csatolnia az előző lezárt üzleti év vonatkozásában. Mivel a 2017-ben alapított vállalkozás ennek nem tud megfelelni, így pályázatát nem tudjuk támogatásban részesíteni.

**Mi történik a pályázat beadása után?**

Az előírt határidőn belül beadott pályázatot formai és tartalmi szempontból vizsgálják meg.

A bontás során tapasztalt esetleges hiányosságok pótlására **egyszeri** hiánypótlási lehetőség biztosított.

A pályázatok értékelését háromtagú szakértői testület végzi. A bírálat eredménye lehet elfogadás, csökkentett mértékű támogatás vagy elutasítás.

Kedvező elbírálás esetén Támogató a pályázóval támogatási szerződést köt, mely alapján a kedvezményezett a projekt megvalósításához támogatást kap. A program megvalósulását a Támogató helyszíni szemlével is nyomon követheti.

A támogatásban részesített program megvalósítását követően a Támogatott szakmai és pénzügyi beszámolót köteles készíteni. Az elszámolással kapcsolatos alaki és tartalmi hiányosságok pótlására egy alkalommal van lehetőség. A szakmai és pénzügyi beszámoló elfogadását követően Támogató dönt a támogatási összeg teljes, vagy a levonással csökkentett támogatási összeg folyósíthatóságáról.

**Mikor kezdhetjük a projektet?**

A pályázati felhívás XI. pontja tartalmazza a megvalósítás időtartamát és az elszámolási időszakra vonatkozó információkat.

**Mit jelent a roncsolásmentes, nem bontható kötés?**

A pályázati felhívás VIII. pontja határozza meg a pályázat formai követelményeit, így a pályázat nyelvét, betűtípusát, formátumát, lapszámozás és szignózás követelményét, valamint rendelkezik a kötési szabályokról: a pályázatot roncsolásmentesen, nem bontható kötésben kell benyújtani. A roncsolásmentes, nem bontható kötés feltételezi a pályázatok összefűzését is. Az összefűzés bármilyen zsinórral elvégezhető, a végén leragasztva, szignóval ellátva.

**Mikor jutok hozzá a támogatási összeghez?**

A támogatásban részesült programok utófinanszírozású támogatásban részesülnek. A szakmai és pénzügyi beszámoló elfogadása után 30 nappal kerül folyósításra a megítélt támogatási összeg.

**Mit jelent az 50%-os támogatási intenzitás?**

Támogatási intenzitás alatt azt értjük, hogy egy adott pályázat esetén a megvalósítandó projekt hány százalékát fedezi az elnyert támogatás. A projekt megvalósításával kapcsolatosan felmerülő költségek fennmaradó részét önerőből, vagy más forrásból kell a pályázónak finanszíroznia. Elszámolási kötelezettsége azonban nem csak a támogatási összeggel kapcsolatban áll fenn, hanem a teljes költséggel kapcsolatban is.

**Mennyi idő alatt bírálják el a benyújtott pályázatokat?**

A pályázatokat a benyújtási határidő utolsó napját követő 15 (tizenöt) napon belül kell elbírálni, amely határidő az utolsó hiánypótlás beérkezésétől számítandó.

**Mennyi idő áll rendelkezésre a hiánypótlásra?**

A hiánypótlásra vonatkozó felhívás kézhezvételét követő maximum 8 naptári napon belül van lehetőség. Hiánypótlási felhívás azonos tárgyban ismételten nem bocsátható ki.

**Lehet-e ugyanarra a projektre több helyről is támogatást igénybe venni?**

Azonos vagy részben azonos, azonosítható elszámolható költségek esetén a támogatás abban az esetben halmozható más, helyi, regionális, államháztartási vagy uniós forrásból származó állami támogatással, ha az nem vezet a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitás túllépéséhez.

A támogatás különböző azonosítható elszámolható költségek esetén halmozható más, helyi, regionális, államháztartási vagy uniós forrásból származó állami támogatással.

Tehát lehetőség van arra, hogy egy projekt több forrásból is támogatásban részesüljön, de a költségvetési forrásból igénybe vett támogatások összege nem haladhatja meg a projekt teljes költségének 100 %-át.

**Pályázhatok-e, ha adótartozásom van?**

A pályázó szervezetnek minden esetben szükséges megfelelnie bizonyos alapkritériumoknak. Amennyiben köztartozással rendelkezik a pályázó, de azt kiegyenlíti, vagy részletfizetési megállapodást köt, akkor nincs akadálya támogatás igénylésének. A pályázat kötelező tartozéka az állami adó- és vámhatóság együttes-, továbbá a székhely, illetve lakhely szerinti önkormányzati adóhatóság – benyújtásához (kézbesítés) viszonyítottan –harminc napnál nem régebbi igazolása arról, hogy nincs nyilvántartott adó-, járulék-, illeték- vagy vámtartozása.

**Pályázhat-e külföldön bejegyzett vagy külföldi tulajdonú szervezet?**

Kizárólag Magyarországon bejegyzett cég pályázhat, külföldön bejegyzett vállalkozás nem.

**Mit jelent a biztosítéknyújtási kötelezettség? Érintett vagyok-e?**

Jelen pályázati felhívások esetében nem releváns a biztosítéknyújtási kötelezettség.

**Hogyan érem el a pályázati dokumentációt?**

### Az AMC pályázati honlapjáról tölthető le. <http://palyazat.amc.hu/>

**Honnan kérhetek szóban vagy írásban egyéb kérdésekben tájékoztatást?**

A pályázatokkal kapcsolatban az alábbi e-mail és telefonszámon kérhető tájékoztatás:

**Kódszám: AMC-P-17-1**

tel.: +36 (30) 198-2898

e-mail: palyazat@amc.hu

**Kódszám: AMC-P-17-2**

tel.: +36 (30) 198-2775

e-mail: palyazat@amc.hu

**Kódszám: AMC-P-17-3**

tel.: +36 (20) 463-6702

e-mail: palyazat@amc.hu

**A támogatásban részesülhetnek-e olyan vállalkozások, amelyek borral foglalkoznak?**

118/2016. (VI. 6.) Korm. rendelet értelmében az AMC nem folytathat közösségi bormarketing tevékenységet, így boros cégeket nem részesíthet támogatásban.

**Elszámolható-e szállás, utazási költség, egyéb költségtérítés?**

Ezen költségnemek a támogatásban nem részesíthető tevékenységek közé tartoznak, így a „természetbeni juttatásnak” minősülő költségek nem számolhatók el.

**A pályázati felhívás III.2. pontjánál mit jelent a kizárólagos szó?**

A támogatás igénybevételének egyik feltétele, hogy a Pályázó az adott pályázatból támogatott rendezvényen pályázati ablakonként eltérő számú (**minimum 6, 10, vagy 50),** különböző, kizárólag élelmiszer előállítással foglalkozó, magyar székhelyű mikro-, kis- és középvállalkozásnak minősülő gazdasági társaság (célcsoport) részvételét dokumentált módon segítse.

A feltétel célja, hogy a támogatásban részesült programon az előírt darabszámú gazdasági társaság kedvezményes részvétellel megjelenjen, akik az alábbi szempontoknak megfelelnek:

* magyar székhelyű mikro-, kis- és középvállalkozás,
* élelmiszer előállítással foglalkozik,
* a megjelenő cégek egymástól különbözőek (kiterjesztő értelemben eltérőek) legyenek.
* fesztiválok, vásárok esetében kiállító cégeket, konferenciáknál a résztvevőket jelenti

**Az 50%-os támogatási intenzitást költségsoronként kell-e értelmezni?**

Az 50 %-os támogatási intenzitást nem költségsoronként kell érteni, hanem a teljes összegre vonatkozóan. A támogatást akár 1 tevékenység elvégzésére is lehet kérni.

Korlátozás a technikai feltételek biztosításánál (maximum az igényelt támogatás 15 %-a) és az információs és tájékoztató kiadványok készítésénél van (maximum az igényelt támogatás 30 %-a).

**Igénybe lehet-e venni támogatást valamilyen rendezvényen való társkiállítói megjelenésre?**

Támogatást kizárólag belföldi kiállításon való részvételre igényelhető. **Kivétel: az AMC által szervezett, vagy finanszírozott közösségi rendezvényen**  **történő megjelenés, bemutatkozás (**jelen pályázati ablakok esetében az OMÉK kiállítás)**.**

**Egy pályázó hány pályázatot nyújthat be?**

Egy pályázó mindhárom pályázati ablakra nyújthat be támogatási igényt. Egy rendezvényre maximum 3 pályázat nyújtható be.

**Lehet-e pályázni önerő nélkül, van-e lehetőség, előleg, részelszámolás, előfinanszírozás igénylésére?**

Nem lehet pályázni önerő nélkül, részelszámolás, előleg, előlegfinanszírozás nem biztosított.

**Mikor lehet elszámolni, illetve mikor kerül sor a kifizetésre?**

A kifizetésekre folyamatosan kerül sor, vagyis a támogatási szerződésben rögzített rendezvény megvalósulása után, az elszámolási pályázati dokumentáció elfogadását követően 30 napon belül.

**Van-e lehetőség a benyújtás előtt az AMC-vel történő előzetes konzultációra?**

Az AMC-hez beérkező kérdések megválaszolása tekintetében kizárólag általános jellegű válaszok megküldésére van lehetősége, illetve ezen válaszokat a pályázati honlapján a gyakran ismételt kérdések listájában közzé is teszi.

**Elfogadható-e a beszállítói számla a pályázatok pénzügyi elszámoláskor, ha az előírt 15 napon túl került kiállításra?**

A 15 napon túl kiállított számlákat az általános forgalmi adóról szóló 2007. évi CXXVII. tv. 163. § (1)-(2) bekezdései jogszabályi rendelkezésre figyelemmel, nem lehet elszámolni a pályázattal kapcsolatban!

Az elszámolási rend vonatkozó része:

***„Számlával szembeni követelmények:***

*A Kedvezményezettnek minden esetben a hatályos jogszabályok (ÁFA Törvény) szerint kiállított számlák első eredeti példányát kell benyújtania Támogatóhoz. A számlát Támogatónál formai és tartalmi szempontok szerint ellenőrzik, felülbélyegzik, majd az így felülbélyegzett számla másolata kerül befogadásra. A számla eredeti példányát a Kedvezményezettnek a Támogató visszaküldi.* ***A számlákat minden esetben táblázatban összesíteni kell, amelyben szerepel a számla sorszáma, a szállító neve, a számla nettó és bruttó összege, a tevékenységek költségkalkulációs szerinti tervezett költsége és a ténylegesen elszámolni kívánt kiadás megnevezése****.*

***E-számla*** *(elektronikus számla) csak abban az esetben számolható el, amennyiben a Kedvezményezett közjegyzői okiratba foglaltan nyilatkozik, hogy a hivatkozott számlát kizárólag a Támogatóval kötött támogatási szerződés teljesítésének keretében számolja el.*

*Az általános forgalmi adóról szóló 2007. évi CXXVII. tv. 163. § (1)-(2) bekezdései szerint az adóalany a számla kibocsátásáról legkésőbb a teljesítésig, előleg fizetése esetében a fizetendő adó megállapításáig, de legfeljebb az attól számított ésszerű időn belül köteles gondoskodni. Az ésszerű idő az ellenértéknek – ideértve az előleget is – készpénzzel vagy készpénz-helyettesítő fizetési eszközzel történő megtérítése esetében haladéktalan, egyéb olyan esetben, amelyben a számla áthárított adót tartalmaz, vagy annak áthárított adót kellene tartalmaznia, 15 napon belüli számla kibocsátási kötelezettséget jelent.*

***Nyomatékosan felhívjuk a Támogatottak figyelmét arra, hogy a hivatkozott jogszabályi rendelkezésre figyelemmel legfeljebb a teljes program / szolgáltatás vagy annak a számlával érintett eleme (része) megvalósításának befejezésétől számított 15 (tizenöt) napon belül kiállított, és ugyanezen határidőn belüli teljesítési időponttal megjelölt számla fogadható be az elszámolás keretében. A számlán megjelölt fizetési határidő az elszámolás vonatkozásában nem releváns.”***